tartuNLP/wikipedia-smugri-20251201 huggingface dataset:
Tarjanruusu

Tarjanruusu ("Rosa" 'Tarja Halonen') on Tarja Halosen mukaan nimetty ruusulajike. Tarjanruusu on osa tarhakanadanruusujen ("Rosa" Blanda-ryhmä) lajikeryhmää, joka periytyy kanadanruusun ("Rosa blanda") risteymistä. Lajike on löydetty Helsingin kaupunginpuutarhurina 1900-luvun puolivälissä toimineen Bengt Schalinin puutarhasta ja se sai nykyisen nimensä Suomen ruususeuralta 2002.
Tarjanruusu on pystykasvuinen, noin 2–3 metriä korkeaksi kasvava pensas. Pensaan kukinta alkaa kesä-heinäkuun vaihteessa. Kukkanuput ovat punaiset, avonaiset kukat liilanroosan väriset, puolikerrannaiset ja tuoksuvat, keltaheteiset. Kiulukoita eli ruusunmarjoja, jotka ovat litteänpyöreitä ja oranssinvärisiä, muodostuu runsaasti. Lajike menestyy Suomessa kasvuvyöhykkeillä I–IV.
Smyrna (Tennessee)

Smyrna on kaupunki Tennesseessa Yhdysvalloissa. Se on osa Nashvillen suurkaupunkialuetta.
Maantiede.
Smyrna sijaitsee keskisessä Tennesseessa Nashvillen metropolialueen itäosassa noin 30 kilometriä Nashvillesta kaakkoon.
Historia.
Rutherfordin piirikunnan alue oli ennen eurooppalaisten saapumista intiaaniheimojen kalastus- ja metsästysaluetta. Smyrnan historia ulottuu 1800-luvun alkuun. Se oli maalaiskylä, jonka asema virallistettiin 1869 ja uudelleen 1915. Smyrnan ympäristö oli strategisesti merkittävää Yhdysvaltain sisällissodan aikana ja alueella syntyi useita sotaan liittyviä tarinoita, joista tunnetuin on smyrnalaisen Sam Davisin tarina. Smyrnaan muutti useita teollisuusyrityksiä 1970-luvulla.
Smyrnan historialliseen arkkitehtuuriin kuuluu muun muassa Sam Davis Home. Historiallisen Nashville–Chattanooga-rautatien varrella sijaitsee 1873 valmistunut Smyrna Depot. Se on entinen rautatievarikko, joka on muutettu tapahtumakeskukseksi.
Talous ja liikenne.
Smyrnassa on runsaasti valmistavaa teollisuutta, kuten Nissanin tuotantolaitokset. Vähittäiskauppa, opetusala ja terveydenhuolto työllistävät niin ikään. Maantieliikenteen keskeinen väylä on Interstate 24. Smyrnassa toimii lentokenttä Smyrna Airport.
Flammentanz

"Rosa" Flammentanz on köynnösruusulajike, joka on luokiteltu joko kordesinköynnösruusuihin ("Rosa" Kordesiii-ryhmä) tai loistoköynnösruusuihin (Loistoköynnösruusu-ryhmä). Lajike on juurivesallinen ja rotevahaarainen pensas, jonka oksat kasvavat 2,5–3 metriä pitkiksi. Lehdessä on (5–) seitsemän tai yhdeksän lehdykkää, jotka ovat 4–6 senttimetriä pitkiä, leveän soikeita ja kirkkaanvihreitä. Flammentanzin kukinnossa on kolmesta seitsemään 6–8 senttimetriä leveää verenpunaista kerrannaista kukkaa. Kiulukat eli ruusunmarjat ovat kahden senttimetrin pituisia, pitkänomaisia, kaljuja.
Niittykummunpuisto

Niittykummunpuisto () on puistoalue Niittykummun lounaisosassa kaakkoisessa Espoossa.
Niittykummunpuisto on länsi–itäsuuntaisesti puolisen kilometriä pitkä, ja sen kävelyakselina on Niittykummunpolku. Puisto rajoittuu lännessä Gräsanojaan, joka on Suomenlahteen virtaava puro. Puron lähellä puiston länsiosassa sijaitsee Gräsanojan leikkipuisto, joka tunnetaan myös Bronto-puistona. Niittykummunpuiston keskiosa rajautuu kerrostaloihin. Idässä puisto yhtyy Niittypuistoon, joka on pieni viheralue Niittykummun metroaseman länsipuolella.
Niittykummunpuiston viheryhteys jatkuu Gräsanojan vartta pohjoiseen Gräsankartanonpuistona ja edelleen Tonttumaan metsäisenä puistoalueena. Etelään viheryhteys jatkuu Gräsanlaaksona ja Gräsanniittynä, ja päättyy Haukilahden venesataman luoteiskulmaan.
Maarja Nuut

Maarja Nuut (s. 1986 Rakvere, Viro) on virolainen laulaja, viulisti, säveltäjä ja musiikkituottaja. Hänen musiikkinsa yhdistelee virolaista kansanmusiikkia elektroniseen musiikkiin. Soolouransa ohella hän muodostaa Hendrik Kaljujärven kanssa Maarja Nuut &amp; Ruum -nimisen duon.
Nuut syntyi Rakveressä Länsi-Virumaan maakunnassa kuoronjohtajaäidille. Hän alkoi soittaa viulua seitsemänvuotiaana, ja sittemmin hän opiskeli musiikkialaa Viron musiikki- ja teatteriakatemiassa, Tarton yliopiston Viljandin kulttuuriakatemiassa ja Tukholman kuninkaallisessa musiikkikorkeakoulussa. Hän opiskeli aluksi taidemusiikkia, mutta vaihtoi sen kansanmusiikkiin.
Reikäleipä

Reikäleipä on litteä leipä, jossa on reikä keskellä. Reikäleipä viittaa usein ruisreikäleipään, mutta toisinaan reikäleipää valmistetaan myös kaurasta. Etelä-Pohjanmaalla reikäleipää tehdään ruissekaleipänä. Kaupan reikäleivät on usein halkaistu sivuttain ja niiden pinta on jaettu osiin siten, että ne on helppo jakaa pienempiin osiin.
Kultasilkkipuu

Kultasilkkipuu ("Grevillea robusta") on proteakasvien heimoon kuuluva puu.
Kultasilkkipuu kasvaa 8–40 m korkeaksi. Sen lehdet ovat 10–35 cm pitkiä, 9–15 cm leveitä, ja koostuvat 10–30 lehdykästä. 10–15 cm pitkät keltaiset kukinnot nousevat oksasta ylöspäin, niissä on 0–4 haaraa.
Kultasilkkipuu kasvaa luonnonvaraisena Australian itärannikolla Queenslandissa. Sitä on istutettu monille alueille trooppisilla, subtrooppisilla ja lauhkeilla alueilla sen antaman varjon ja tuulensuojan takia. Siitä on tullut haitallinen vieraslaji monin paikoin, esimerkiksi Havaijilla, Mauritiuksella, Karibian saarilla ja Brasiliassa. Sen lehdet erittävät allelopaattisia yhdisteitä, jotka estävät muiden lajien kasvua.
Olga (päärynä)

"Pyrus" 'Olga' on Venäjältä peräisin oleva päärynäpuulajike. Lajike on vuosisatoja vanhan suomalaisen päärynäpuun Yleisen Suomalaisen Päärynän ja ussurinpäärynäpuun ("Pyrus ussuriensis") risteymä Habarovskista vuodelta 1920. Olga kasvaa suureksi puuksi, joka kukkii runsaasti ja säännöllisesti, on itsepölytteinen. Lehdissä on punainen syysväri. Hedelmät kypsyvät syyskuussa. Päärynä on pieni tai keskikokoinen, keltainen, malto on mehukas ja erittäin kirpeä.
Suomessa Olga on mahdollisesti kaikkein talvenkestävin päärynälajike, joka menestyy kasvuvyöhykkeillä I–V.
Vittarville

Vittarville on kunta Koillis-Ranskassa Meusen departementissa Grand Estin alueella. Kunnassa asui 89 asukasta vuonna 2020 ja sen pinta-ala on 8,15 neliökilometriä.
Maantiede.
Vittarvillen naapurikunnat ovat Bréhéville, Damvillers, Delut, Dombras, Jametz, Lissey ja Peuvillers. Kunnan pinta-ala on 8,15 neliökilometriä ja korkeus merenpinnasta 190–236 metriä. Loison-joki virtaa Vittarvillen läpi.
Väestö.
Vuonna 2020 Vittarvillen väkiluku oli 89. Luku on kasvanut kuudella asukkaalla vuodesta 2009, mutta vielä 1960-luvun lopulla asukkaita oli 103. Vuonna 2007 kunnan asukkaista 53 prosenttia oli miehiä ja 47 prosenttia naisia.
Unni Wilhelmsen

Unni Elisabeth Wilhelmsen (s. 12. heinäkuuta 1971 Oslo) on norjalainen laulaja-lauluntekijä. Hänen esikoisalbuminsa "To Whom It May Concern" ilmestyi vuonna 1996 ja palkittiin Spellemannprisen-gaalassa vuoden albumina. Wilhelmsen sai samana vuonna myös parhaan naisartistin palkinnon. Häneltä on tähän mennessä ilmestynyt seitsemän studioalbumia, joista yksi on norjankielinen. Musiikkityyliltään Wilhelmseniä on verrattu Joni Mitchelliin ja Suzanne Vegaan. Vuonna 2013 Wilhelmsen aloitti kitaristina Di derre -yhtyeessä, jonka keulahahmo on Jo Nesbø.
Antti Kaarlela

Antti Kaarlela on Oulusta kotoisin oleva suomalainen elokuva- ja televisiotuottaja ja käsikirjoittaja. Hän on tehnyt uran viihdealalla ensin näyttelijänä ja sittemmin tuottajana. Vuonna 2022 Kaarlelan tuottama ja Rane Tiukkasen ohjaama Susikoira Roi -elokuva voitti Oulun kansainvälisten lasten ja nuorten elokuvafestivaalien pääpalkinnon.
Kaarlelan tuottamia sarjoja ovat Ruutu+-palvelussa joulukuussa 2023 julkaistu Jussi Hiltusen ohjaama Elisa Viihde alkuperäissarja Korvessa kulkevi sekä Kaisa El Ramlyn ohjaama YLE alkuperäissarja Kriittinen piste (2024). Kriittisessä pisteessä Kaarlela toimi myös sarjan yhtenä käsikirjoittajana. 
Kaarlela toimii suomalaisen tuotantoalan edunvalvontajärjestö APFI:n (Audiovisual Producers Finland APFI ry.) hallituksen puheenjohtajistossa, edistäen suomalaista elokuva- ja televisiokulttuuria.
Kaarlela toimii oululaisen Whatevergroupin toimitusjohtajana.
Guineangalangali

Guineangalangali ("Kaempferia galanga") on inkiväärikasvien heimoon kuuluva kasvilaji.
Se kasvattaa maavarresta lehtiruusukkeen, joka voi olla 45 cm korkea. Kukka on torvimainen, valkoinen, ja sen tyvessä on violetteja kuvioita. Maavarsi on sisältä valkea tai vihertävän valkoinen ja tuoksuva.
Guineangalangalia kerätään luonnosta ruoaksi ja rohdoksi Intiassa, Malesiassa ja Kiinassa. Sitä kasvatetaan myös koristekasvina.
Visa Sippola

Visa Sippola (s. 1993 Helsinki) on suomalainen pianisti ja lääketieteellisen teknologian kehittäjä.
Sippolan isä on laivainsinööri Juha Sippola ja äiti arkkitehti Arja Sippola. Sippola aloitti pianonsoiton viisivuotiaana ja sai vuonna 2012 Maj Lind -pianokilpailun erikoispalkinnon parhaasta suomalaisen teoksen tulkinnasta. Hänen kilpailussa tulkitsemansa teos oli Einojuhani Rautavaaran "Narcissus". Sippola opiskeli Ressun lukiossa ja sitten kolmen vuoden ajan Helsingin yliopiston lääketieteellisessä tiedekunnassa. Hän sai lääketieteen kandidaatin oppiarvon. Asepalveluksensa Sippola suoritti ilmavoimissa lentäjänä, minkä jälkeen hän suoritti yleisilmailun lupakirjan. Hän kuitenkin hylkäsi urat sekä ammattimaisena pianistina että ammattilentäjänä. Hän pääsi pyynnöstään neurokirurgi Juha Hernesniemen tutkimusryhmään ja työskenteli kallonsisäisten aneurysmien tutkimuksen parissa. Sippola päätti pään alueen kirurgisen poraamisen riskialttiuden takia kehittää tähän käyttöön aiempaa turvallisemman poran. Hän sai hankkeeseen Juha Hernesniemen tuen ja otti yhteyttä Aalto-yliopistoon. Tämän myötä vuonna 2017 perustettiin start up -yritys Surgify, jonka toimitusjohtaja Sippolasta tuli. Hänen kehittämäänsä uutta terää käytettiin potilastyössä Helsingin ja Uudenmaan sairaanhoitopiirissä ensimmäisen kerran vuonna 2021. Keksintö myös patentoitiin. Lisäksi Sippola pyrkii yritystoiminnassaan kehittämään kirurgian robotiikkaa.
Johannes Piirto

Johannes Piirto (s. 1993) on suomalainen pianisti ja säveltäjä.
Piirto opiskeli Sibelius-Akatemiassa pianonsoittoa Liisa Pohjolan, Antti Siiralan, Matti Raekallion ja Jussi Siiralan johdolla. Sävellysopetusta hän sai siellä Tapio Tuomelalta ja orkesterinjohdon opetusta Jorma Panulalta. Hän viimeisteli opintonsa Stefan Vladarin johdolla Universität für Musik und darstellende Kunst Wienissä. Lisäksi Piirto on osallistunut muiden muassa András Schiffin ja Dmitri Baškirovin pitämille mestarikursseille. Hän teki debyyttinsä orkesterin pianosolistina 10-vuotiaana tulkitsemalla oman sävellyksensä "Allegro pianolle ja orkesterille" Pori Sinfoniettan kanssa. 13-vuotiaana Piirto teki ensimmäisen esiintymisensä Mikkelin musiikkijuhlilla Valeri Gergijevin kutsumana. Vuonna 2007 hänet palkittiin Uuno Klami -sävellyskilpailun nuorten sarjassa orkesteriteoksestaan "Lumière". Vuonna 2008 hän sai New Yorkissa Dorothy MacKenzie Artist Recognition Awardin. Laajempaa julkisuutta Piirto sai kantaesitettyään teoksensa "Virta" Musiikkitalon avajaisissa vuonna 2011. Seuraavana vuonna hänet palkittiin Maj Lind -pianokilpailussa.
Piirto on esiintynyt kansainvälisesti solistina ja kamarimuusikkona merkittävissä konserttisaleissa ja tapahtumissa, kuten Bergen Festival, Herbstgold Festival, Harpa Reykjavik, Wiener Staatsoper, Volksoper Wien ja Wiener Konzerthaus. Hän on esiintynyt solistina useiden merkittävimpien orkestereiden ja kapellimestareiden kanssa, joista mainittakoon Camerata Salzburg, Sinfonia Lahti, Radion sinfoniaorkesteri, Sakari Oramo, Jukka-Pekka Saraste ja Anja Bihlmaier. Kamarimusiikin ja yksinlaulun alalla hänen yhteistyökumppaneihinsa ovat lukeutuneet mm. Lilli Paasikivi, Mika Kares, Julian Rachlin, Sarah McElravy ja Natalia Gutman. Piirrolta on tilattu sävellyksiä muun muassa Suomalaiselle kamariorkesterille, Korsholman musiikkijuhlille ja Hetan musiikkipäiville. Piirto on toiminut Kamarikesä-festivaalin taiteellisena johtajana vuosina 2017-2021.
Harald Heckmann

Harald Heckmann (1924 – 5. marraskuuta 2023 Kronberg im Taunus) oli saksalainen musiikkitieteilijä. Hän osallistui merkittävästi musiikkikirjastojen välisen yhteistyön kehittämiseen.
Heckmann toimi Saksan musiikkihistoriallisen arkiston johtajana Kasselissa vuosina 1954–1974 sekä Saksan radioarkiston johtajana ja hallituksen jäsenenä Frankfurtissa 1971–1991. Hän oli Saksan kansalliskirjaston musiikillisen neuvoa-antavan lautakunnan puhemies ja hallituksen jäsen vuosina 1982–1992. Heckmann toimi myös IAML:n (International Association of Music Libraries, Archives and Documentation Centres) pääsihteerinä vuosina 1959–1974 ja puheenjohtajana vuosina 1974–1976. Vuosina 1960–1980 Heckmann oli sihteeri ja vuosina 1980–2004 puheenjohtaja RISM:ssa (Répertoire international des sources musicales).
Heckmann oli mukana perustamassa järjestöjä Répertoire international de littérature musicale (RILM) ja Répertoire international d'iconographie musicale (RIdIM). Hän oli vuoteen 1991 saakka RILM:n varapuheenjohtaja. Heckmann oli toimituskuntien puhemiehenä julkaisusarjoissa "Documenta musicologica" ja "Catalogus musicus". Hänelle myönnettiin vuonna 2000 Bundesverdienstkreuz. Heckmann kuoli 98-vuotiaana kärsittyään vakavasta sairaudesta.
Adam Dvořák

Adam Dvořák (s. 13. huhtikuuta 2004 Plzeň, Tšekki) on tšekkiläinen jääkiekkoilija, joka pelaa Mestis-joukkue Imatran Ketterässä. Hän on pelipaikaltaan oikea laitahyökkääjä. Dvořák laukoo oikealta.
Ura.
Seuraura.
Dvořák on HC Meteor Třemošnán kasvatti. Hän siirtyi juniorina sittemmin HC Plzeňiin. Kaudeksi 2019–2020 Dvořák siirtyi kasvattajaseuransa Meteorin U17-joukkueeseen, jonka sisäisen piste- ja maalipörssin hän voitti tehoilla 23+23=46. Kaudeksi 2020–2021 Dvořák siirtyi vain 16-vuotiaana Ruotsiin ja Lidingö Vikingsin J18-joukkueeseen. Hän pelasi siellä vain kahdeksan ottelua, kunnes Ruotsin juniorisarjat keskeytettiin koronavirusrajoitusten vuoksi jo lokakuun 2020 lopulla.
Kaudeksi 2021–2022 Dvořák palasi kotimaahansa ja hän siirtyi HC Plzeňin U20-joukkueeseen. Dvořák debytoi myös seuran Extraliga-joukkueessa, jossa hän pelasi neljä runkosarjaottelua tehden yhden maalin ja neljä playoff-ottelua ilman tehopisteitä. Hän teki Extraliga-debyyttinsä vain 17-vuotiaana 25. helmikuuta 2022 vieraissa HC Bílí Tygři Libereciä vastaan. Dvořák merkittiin Plzeňin nelosketjun vasempaan laitaan Sebastián Malátin ja Václav Adamecin viereen. Hän sai ottelussa jääaikaa 8.09 minuuttia. Seuraavassa ottelussa 27. helmikuuta 2022 Rytíři Kladnoa vastaan Dvořák teki ensimmäisen Extraliga-maalinsa. Hänen osumansa jäi Plzeňin 4–3-voittoon päättyneen ottelun voittomaaliksi. Syyskuussa 2022 hän teki seuran kanssa vuoden mittaisen jatkosopimuksen kevääseen 2024 saakka. Kaudella 2022–2023 Dvořák pelasi Extraligassa varsinaisen tulokaskautensa aikana 36 runkosarjaottelua tehopistein 3+3=6 ja viisi playoff-ottelua ilman tehopisteitä.
Syksyllä 2023 Dvořák pelasi pääasiassa Plzeňin U20-joukkueessa sekä yhden Extraliga-ottelun, kunnes lokakuussa hän siirtyi loppukauden 2023–2024 kattavalla sopimuksella Mestis-joukkue Joensuun Kiekko-Poikiin. Huhtikuussa 2024 Dvořák teki seuran kanssa vuoden mittaisen jatkosopimuksen. Hän pelasi alkukaudella 2024–2025 kolme ottelua, kunnes syyskuussa Dvořákin sopimus Kiekko-Poikien kanssa purettiin yhteisymmärryksessä. Samana päivänä hänen uutisoitiin siirtyvän lokakuun loppuun asti kestävällä tryout-sopimuksella toiseen Mestis-joukkueeseen, Imatran Ketterään. Marraskuussa Dvořákin uutisoitiin jatkavan siellä kauden loppuun. Huhtikuussa 2025 hän teki seuran kanssa vuoden mittaisen jatkosopimuksen.
Maajoukkueura.
Dvořák edusti Tšekin alle 17-vuotiaiden maajoukkuetta Euroopan nuorten olympiafestivaaleilla vuonna 2021. Hän jakoi neljällä osumallaan koko turnauksen maalipörssin voiton joukkuetoverinsa Šimon Slavíčekin ja Valko-Venäjän Mikalai Tiškevitšin kanssa. Dvořák jakoi myös turnauksen tehotilaston voiton joukkuetoverinsa Filip Krajčíkin, Suomen Rasmus Vuorisen ja Venäjän Ilja Kvotškon kanssa lukemalla +4. Yhteensä hän on pelannut 11 nuorten ja 14 poikien maaottelua.
Dansk Melodi Grand Prix 2005

Dansk Melodi Grand Prix 2005 oli Tanskassa järjestetty laulukilpailu, jossa valittiin Tanskan edustaja Eurovision laulukilpailuun 2005. Kilpailu pidettiin avoimena sävellyskilpailuna, johon lähetettiin 263 kappaletta. Ehdotuksista valittiin kymmenen finalistia, jotka julkaistiin 9. joulukuuta.
Finaali pidettiin 12. helmikuuta Forum Horsens -areenalla Horsensissa. Finaali pidettiin kaksikierroksisena. Ensimmäisellä kierroksella puhelinäänestäjät äänestivät viisi kappaletta toiselle kierrokselle. Toisella kierroksella voittaja valittiin puhelinäänestyksellä siten, että neljän Tanskan alueen puhelinäänten ja koko maan tekstiviestiäänten kärkikolmikot saivat pisteitä kaavalla 12-10-8. Kilpailun voitti Jakob Sveistrup kappaleella "Tænder på dig", joka käännettiin kansainvälistä Eurovision laulukilpailua varten englanniksi nimellä "Talking To You". Finaalia seurasi 1 918 000 katsojaa.
Ia Genberg

Ia Gabriella Genberg (5. marraskuuta 1967 Tukholma) on ruotsalainen toimittaja ja kirjailija.
Hänen neljäs romaaninsa "Yksityiskohdat" ("Detaljerna") on käännetty useille kielille ja se voitti Ruotsin arvostetun August-kirjallisuuspalkinnon vuonna 2022.
Leah Lewis

Leah Marie Liang Lewis (s. 9. joulukuuta 1996 Shanghai) on kiinalainen näyttelijä. Hänet tunnetaan rooleistaan Georgia "George" Fanina CW-sarjassa "Nancy Drew" ja Ember Lumen Pixarin animaatioelokuvassa "Elemental".
Elämäkerta.
Lewis adoptoitiin orpokodista Shanghaissa, Kiinassa, kun hän oli kahdeksan kuukauden ikäinen ja kasvoi Windermeressä Floridassa. Hänen nuorempi, ei-biologisesti sukua oleva sisarensa Lydia adoptoitiin myöhemmin samasta orpokodista. Heidän vanhempansa Frederick ja Lorraine Lewis ovat molemmat kiinteistönvälittäjiä.
Luettelo Tanskan kansallispuistoista

Luettelo Tanskan kansallispuistoista sisältää tietoja Tanskan viidestä kansallispuistosta.
NGC 1277

NGC 1277 on linssimainen galaksi Perseuksen tähdistössä. Se kuuluu Perseus-galaksijoukkoon ja sijaitsee noin 73 Mpc:n eli 220 miljoonan valovuoden etäisyydellä Linnunradalta. Sen näennäinen magnitudi on noin 14,7. Sen löysi 4. joulukuuta 1875 Lawrence Parsons, Rossen neljäs Jaarli.
Galaksin morfologinen tyyppi on S0-a.
Thyn kansallispuisto

Thyn kansallispuisto (Nationalpark Thy) on luonnonsuojelualue Tanskassa Jyllannin niemimaan pohjoisosassa. Se sijaitsee Pohjanmeren rannalla. Puisto on perustettu vuonna 2008, ja se on Tanskan vanhin kansallispuisto. Siellä suojellaan ainutlaatuista dyynimaisemaa.
Puistossa elää peuroja ja hylkeitä. Siellä voi nähdä myös merikotkan tai kurkia.
Ukrainan kansallinen korruptiontorjuntavirasto

 
Ukrainan kansallinen korruptiontorjuntavirasto (; lyhennys НАЗК (NAZK); , NACP Ukraine) on ukrainalainen keskusvirasto, jonka tehtävänä on korruption vastaisten menettelytapojen kehittäminen ja korruption estäminen. NAZK toimii yhteistyössä kahden muun korruptiota vastaan taistelevan ukrainalaisen viraston kanssa.
Euroopan unioni on pyrkinyt edistämään Ukrainan uudistumista yli 20 vuoden ajan. Myös korruption vastaisia toimia on EU tukenut monin tavoin. Silti Euroopan tilintarkastustuomioistuimen (ECA) erityiskertomus (2021) toteaa korruption olevan yhä laajaa ja sääntelyvallankaappauksen olevan Ukrainassa tyypillinen ilmiö. Nämä estävät kilpailua ja kasvua sekä haittaavat demokraattista prosessia. Vuosittain Ukrainassa menetetään kymmeniä miljardeja euroja korruption vuoksi. ECA myös kritisoi Ukrainalle vuodesta 2014 lähtien myönnettyjen EU-tukien kriteerien tulkinnan olleen löyhää. 
Venäjän hyökkäyssodan tukijoiden listaus ja boikotit.
Venäjän hyökkäyssodan (2022–) aikana Ukrainan korruptiontorjuntavirasto on tuonut esille yrityksiä ja organisaatioita, jotka edistävät suoraan tai epäsuorasti Venäjän hyökkäyssotaa. Virasto on nostanut esiin esimerkiksi ohjusvalmistajia, joita ei vielä ole asetettu kansainvälisten pakotteiden piiriin. NAZK on lisäksi ylläpitänyt listaa merkittävistä kansainvälisistä yrityksistä, jotka ovat jatkaneet toimintaansa Venäjällä. Tällä menettelyllä - esimerkiksi veroja ja muita maksuja Venäjälle maksamalla - nämä yritykset tukevat Venäjän hyökkäyssotaa. Venäjän hyökkäyssota on kansainvälisesti kiellettyä, muun muassa n vastaista toimintaa. 
Pohjoismaissa toimivista yrityksistä esimerkiksi ruotsalainen Marabou ja suomalainen, Pepsicon tuotteita valmistava Hartwall tällä Venäjän hyökkäyssodan tukijoiden luetteloksi kutsutulla boikottilistalla. Ukraina kehottaa välttämään näiden yritysten tuotteiden käyttöä. Ukrainan pyrkimyksenä on luoda yleisöpainetta ja saada yritykset lopettamaan Venäjää tukevan toimintansa. Suomessa suuret kauppaketjut kuten K-, S-, Lidl-kauppaketjut ja Fazer-kahvilakonserni eivät kerro asiakkailleen, jos jonkin tuotteen valmistajakonserni tai emoyhtiö jatkaa liiketoimiaan Venäjällä. NAZK:n johtaja Oleksandr Novikov on kysynyt, haluaako esimerkiksi Froneri (joka valmistaa jäätelöä näille kauppaketjuille ja kahviloille muun muassa Pinviini, Aino, Classic ja Puffet-tuotemerkeillä), "tulla tunnetuksi jäätelöstä, joka maistuu vereltä?" Esimerkiksi VR on kertonut poistavansa Nestlén omistaman Fronerin Suomen-yksikön valmistamat Pingviini-jäätelöt tarjonnastaan Venäjä-kytkennän vuoksi. 
Aiemmin venäläisiä timantteja oli alettu kutsua veritimanteiksi. Nämä timantit kuljetetaan tyypillisti Intiaan leikattaviksi ja uudelleenluokiltaviksi. Koska pääosa (90 %, 2023) maailman timanteista leikataan Intiassa, venäläisten timanttien alkuperän häivyttämistä on pidetty mahdollisena. Monikansalliset pyrkimykset timanttien jäljitettävyyden takaamiseen ovat nousseet. Venäjän valtiollisen Alrosa-kaivosyhtiön timanttiliikevaihdon suuruudeksi on kuvattu yli 4 miljardia dollaria vuodessa.
Oskar Sepre

Oskar Sepre (4. huhtikuuta 1900 Kabala, Viljandinmaa, Liivinmaan kuvernementti – 23. marraskuuta 1965 Tallinna, Neuvosto-Viro) oli virolainen kommunistipolitikko, joka oli keskeisiä hahmoja neuvostovaltaan siirryttäessä 1940-luvulla. Hän toimi maailmansodan aikana pakolaisuudessa toimineen Neuvosto-Viron kansankomissaarien neuvoston puheenjohtajana vuosina 1942-1944.
Oskar Sepre kävi koulunsa synnyinseudullaan Viljandinmaalla. Syksyllä 1917 hän muutti Tallinnaan, jossa hän osallistui kommunistien toimintaan ja jakoi maanalaisia ​​lehtisiä. Vuonna 1919 hän opiskeli Tallinnan lukiossa ja järjesti kouluun kommunistisen nuorisosolun. Hän oli yksi Viron kommunistisen nuorisoliiton organisoijista.
Maailmansotien välisen ajan Virossa kommunistipoliitikkona ja vankeudessa.
Poliittisesti Sepre suuntautui kommunismiin, ja liittyi vuonna 1921 kiellettyyn Viron kommunistiseen puolueeseen. Oskar Sepre valittiin Vuoden 1924 Riigikogun vaaleissa II Riigikogun varajäseneksi, mutta Hans Heidemannin vangitsemisen jälkeen Seprestä tuli II Riikikogun jäsen Riigikoguun 10. maaliskuuta 1924 lähtien, mutta pysyi II Riigikogun jäsenenä vain 10. huhtikuuta 1924 saakka.
Vuonna 1924 hänet tuomittiin niin sanotussa 149 prosessissa elinkautiseen vankeuteen, josta hän vapautui osana vuoden 1938 yleistä armahdusta muiden ajan tunnettujen virolaisten kommunistien kanssa eli mm. Hendrik Allikin, Peeter Petreen (Pedrae), Hermann Arbonin, Johannes Lauristinin ja Paul Keerdon kanssa. 
Sotien ajan kansankomissaarien puheenjohtaja pakolaisuudessa.
Neuvostoliiton miehitettyä Baltian maat ml. Viron kesäkuussa 1940 hänestä tulii Viron tasavallan pankkien ja suurteollisuuden kansallistamisen pääkomitean puheenjohtaja. Kun Viro oli liitetty osaksi Neuvostoliittoa Seprestä tuli 25. elokuuta 1940 alkaen aina vuoteen 1948 Neuvosto-Viron valtion suunnittelukomitean puheenjohtaja ja samalla myös Neuvosto-Viron kansankomissaarien neuvoston (vuodesta 1946 ministerineuvoston) varapuheenjohtaja. Hän oli sotavuosien aikaan 17. kesäkuuta 1942 - 28. syyskuuta 1944 Neuvostoliitossa pakolaisuudessa toimineen Neuvosto-Viron kansankomissaarien neuvoston puheenjohtajana, vaikka tuolloin natsi-Saksan joukot miehittivät Viron aluetta.
Sodan jälkeinen nomenklatuuran jäsen.
Sotavuosien jälkeen vuodesta 1946 Oskar Sepre työskenteli useita vuosia Neuvosto-Viron tiedeakatemian taloustieteen instituutissa liikennetalouden osaston johtajana. Sepren suhde silloin valtaan nousseeseen Neuvosto-Viron kommunistijohtajaan Johannes Käbiniin eivät olleet parhaat mahdolliset, mikä selitti hänen vaatimatonta asemaa sodanjälkeisessä Neuvosto-Virossa.
Hän kuoli 23. marraskuuta 1965 Tallinnassa saatuaan työnsä yhyteydessä sairauskohtauksen.
Leskovac

Leskovac () on Serbian kaupunki ja Jablanican piirikunnan hallinnollinen keskus. Serbian eteläosassa sijaitsevassa Leskovacissa asuu vuoden 2022 väestönlaskennan mukaan 123 950 asukasta.
Richard Norman Shaw

Richard Norman Shaw (1831–1912) oli englantilainen arkkitehti, porvarillisen tyylin uranuurtaja. Hän opiskeli Lontoossa klassikko William Burnin oppilaana ja akatemian kouluissa, sittemmin, ulkomaanmatkoiltaan palattuaan (1857), kolme vuotta uusgoottilaisen rakennustyylin edustajan George Edmund Streetin oppilaana. Philip Webbin ja William Eden Nesfieldin ohella Shaw on 1800-luvulla ensimmäisiä, jotka vapautuivat akateemisesta tyylipakosta. Hän palasi englantilaisiin rakennusperinteisiin ja otti lähtökohdakseen koruttoman yksinkertaiset maalaistalot ("cottages") korkeine savupiippuineen ja päätyineen, sileine tiiliseinineen, leveine ikkunoineen, maalauksellisine, kodikkaine aiheineen. Shaw’n keskeisiä töitä ovat suurehkot ja keskikokoiset maalaistalot (Leyeswood 1867, Lowther Lodge 1873, Adcote, Cragsiden linna ym.). New Zealand Chambersin toimistotalo Lontoossa (julkisivupilarien välisine ulokeikkunoineen) ratkaisi modernin liiketalon ongelman. Tyypillisiä ratkaisuja keskisluokkainen koti saa Bedford Parkin huviloissa. Parhaimpana Shaw’n työnä pidetään Lontoon pääpoliisin New Scotland Yardin taloa. Huomattavia kohtia Shaw’n rakennuksissa ovat talon keskushalli ulkoseinälle sijoitettuine tulisijasyvennyksineen, julkisivujen tiilimateriaali (tiileen veistettyine koristekuvioineen) ja ikkuna-arkkitehtuurin kehittäminen.
Lee Sung-jin

Lee Sung-jin (, s. 7. maaliskuuta 1985) on eteläkorealainen jousiampuja ja olympiamitalisti.
Lee osallistui Ateenan olympialaisiin 2004, joissa hän voitti kultaa joukkuekilpailusta ja saavutti hopeaa yksilökilpailusta. Lontoon olympialaisissa 2012 hän voitti kultaa joukkuekilpailusta ja sijoittui yksilökilpailussa kuudenneksi.
MM-kilpailuissa Lee voitti kultaa joukkuekilpailusta ja yksilökilpailusta vuonna 2005.
Kaikki anteeksi

Kaikki anteeksi on suomalainen neliosainen Elisa Viihteen alkuperäisdraamasarja, jonka julkaisu alkoi maksullisessa Ruutu+-suoratoistopalvelussa 13. marraskuuta 2023. Sarjan on ohjannut ja käsikirjoittanut Antti Heikki Pesonen ja se perustuu Laura Mannisen samannimiseen vuoden 2018 romaaniin. Pesonen sai sarjasta ehdokkuuden parhaasta ohjauksesta Kultainen Venla -gaalassa.
Karma (Taylor Swiftin kappale)

Karma on yhdysvaltalaisen laulaja-lauluntekijä Taylor Swiftin kappale vuodelta 2022. Kappaleen ovat säveltäneet Swift, Jack Antonoff, Sounwave, Jahaan Sweet ja Keanu Beats. Swift, Antonoff, Sounwave, Sweet ja Beats osallistuivat lisäksi kappaleen tuotantoon. Kappale on kolmas single Swiftin studioalbumilta "Midnights" (2022). Se julkaistiin singlenä 1. toukokuuta 2023.
Kappaleesta julkaistiin 26. toukokuuta remix-versio, jolla on mukana yhdysvaltalainen rap-artisti Ice Spice. Remixiä kuunneltiin ensimmäisen päivän aikana musiikkipalvelu Spotifyssa enemmän kuin mitään muuta naisräppärin kappaletta koskaan aiemmin. 
Single nousi Yhdysvalloissa Billboard 100 -listan sijalle 2. Britannian singlelistalla kappale oli parhaimmillaan sijalla 12. Remix-versio oli ehdolla parhaan popduo- tai ryhmäesityksen Grammy-palkinnon voittajaksi.
Sisältö.
”Karma” on tyyliltään synth pop - ja electroclash -musiikkia. Kappaleen lyriikat käsittelevät hyvää karmaa. Swiftin mukaan kappale kertoo onnellisuudesta ja siitä miten hyvät teot ovat tuoneet hyviä asioita elämään. Toisaalta kappale sisältää myös varoituksen ihmisille, jotka eivät ole tehneet hyviä tekoja. Kappaleen tunnelma on kevyt ja sanoituksissa on huumoria. Mediassa ja fanien keskuudessa on spekuloitu, että kappale saattaa viitata Swiftin kiistoihin Kanye Westin ja Scooter Braunin kanssa.
Vastaanotto.
Kappaleen alkuperäinen versio sai hyvän vastaanoton kriitikoilta. Esimerkiksi Rolling Stone nimesi kappaleen vuoden 4. parhaaksi kappaleeksi. Beat Per Minute -verkkojulkaisu kutsui sitä mestariteokseksi. Remix sai ristiriitaisemmat arviot. Esimerkiksi Pitchfork kirjoitti, että Ice Spice ei ole kappaleessa parhaimmillaan.
Remix-versio oli ehdolla parhaan popduo- tai ryhmäesityksen Grammy-palkinnon voittajaksi. Se oli lisäksi ehdolla MTV Video Music Awards -gaalassa Kesän laulu -kategoriassa.
Kappale menestyi hyvin kaupallisesti, mutta ei myynyt yhtä paljon kuin "Midnights"-albumin aiempi single ”Anti-Hero”, joka on yksi Swiftin menestyneimpiä kappaleita. ”Karma” nousi Yhdysvalloissa Billboard Hot 100 -listan sijalle 2. Kappale nousi kakkossijalle myös Australiassa. Britannian singlelista se oli sijalla 12. Kappale nousi listojen top 10:een Kanadassa, Filippiineillä, Irlannissa ja Uudessa-Seelannissa. Ice Spicen remixiä kuunneltiin ensimmäisen päivän aikana musiikkipalvelu Spotifyssa enemmän kuin mitään muuta naisräppärin kappaletta koskaan aiemmin.
Single on saanut kulta- tai platinalevyn sertifikaatin useista maista. Se on myynyt platinaa muun muassa Australiassa ja Isossa-Britanniassa.
Live-esitykset.
Swift esitti kappaleen vuosien 2023–2024 "The Eras Tour" -kiertueella lopetusnumerona. Esitys on mukana konserttielokuvassa on mukana Swiftin konserttielokuvassa "" (2023). Ice Spice esiintyi hänen kanssaan kiertueen East Rutherfordin konserteissa toukokuussa 2023.
Dekulakisaatio

Dekulakisaatio () oli Neuvostoliiton kampanja, joka sisälsi poliittisia vainoja, kuten pidätyksiä, karkotuksia ja miljoonien kulakkien ja heidän perheidensä teloituksia. Maatalousmaan uudelleenjakaminen alkoi vuonna 1917 ja kesti vuoteen 1933 asti, mutta oli aktiivisimmillaan ensimmäisen viisivuotissuunnitelman aikana, vuodesta 1929 vuoteen 1932. Helpottaakseen takavarikointeja Neuvostoliiton hallitus Josif Stalinin johdolla ilmoitti ”kulakkien luokan likvidoinnista” 27. joulukuuta 1929. 
Yli 1,8 miljoonaa kulakkia karkotettiin vuosina 1930–1931. Kampanjan ilmoitettu tarkoitus oli taistella vastavallankumousta vastaan ja edistää sosialismia maaseudulla. Tämä politiikka toteutettiin samanaikaisesti kollektivisoinnin kanssa ja toi käytännössä kaiken maatalouden ja sen työntekijät valtion valvontaan. Dekulakisaatio, kollektivisointi ja muut sortotoimet yhdistettynä johtivat nälänhätään useilla alueilla ja vähintään 14,5 miljoonan ihmisen kuolemaan vuosina 1930–1937. Historioitsija Robert Conquestin arvion mukaan tähän lukuun sisältyy arviolta 5 miljoonaa kuollutta Holodomorin aikana.
Norjan kansainvälinen elokuvafestivaali

Norjan kansainvälinen elokuvafestivaali (, ) on jokasyksyinen Norjan vanhin elokuvajuhla. Se järjestettiin ensimmäisen kerran vuonna 1973 Drøbakissa, ja aluksi paikkakunta vaihteli. Vuodesta 1987 se on pidetty Haugesundissa. Festivaalin yhteydessä jaetaan norjalaiset elokuva-alan Amanda-palkinnot.
Antonovka

Antonovka on alun perin ukrainalainen tarhaomenapuun lajike, joka on tunnettu omenanviljelyn perusrunkona ja kantalajikkeena. Antonovka kuuluu myöhäisiin talviomenoihin, jonka hedelmät kypsyvät Suomen olosuhteissa vasta marraskuussa, varastokypsytyksessä. Lajikkeen hedelmä on suuri, vihreä tai vihreänkeltainen, peiteväritön. Ominaisuuksiltaan puu on leveäkasvuinen, suurisatoinen, terve ja erityisen pakkasenkestävä. 
Antonovkan jälkeläisiä ovat Suomessa viljelyyn valikoidut maatiaislajikkeet Lantun Talvi Sysmästä ja Yläkauttu Ruovedeltä. Antonovkan jalostettuja risteytysjälkeläisiä ovat Lepaan Liereä, joka on peräisin Hattulan Hinnonmäen koeasemalta 1920-luvulta. Juuso (Antonovka × Lobo) ja Konsta (Antonovka × Lobo) on jalostettu Piikkiön Puutarhantutkimuslaitoksella 1960-luvulla.
Oster-salaliitto

Oster-salaliitto (, ”syyskuun salaliitto”) oli suunnitelma syrjäyttää Adolf Hitler ja Saksan natsihallinto vuonna 1938, mikäli Saksa olisi ryhtynyt sotaan Tšekkoslovakian kanssa Sudeettialueiden takia. Salaliittoa johtivat Abwehrin apulaispäällikkö, kenraalimajuri Hans Oster sekä muut korkea-arvoiset Wehrmachtin upseerit, jotka vastustivat hallintoa tai sen toimia. He suunnittelivat kaatavansa natsihallinnon hyökkäämällä valtakunnankansliaan ja palauttamalla monarkian Preussin prinssi Vilhelmin johdolla. Prinssi Vilhelm oli keisari Vilhelm II:n pojanpoika.
Britannian pääministeri Neville Chamberlain neuvotteli pitkään Hitlerin kanssa ja myöntyi lopulta luovuttamaan Münchenin sopimuksella Saksalle alueita Tšekkoslovakiasta. Tämä tuhosi mahdollisuudet salaliiton onnistumiselle, sillä sota oli vältetty. Oster toimi asemassaan vuoteen 1943 asti, jolloin hänet asetettiin kotiarestiin muiden Abwehrin upseerien jäädessä kiinni juutalaisten auttamisesta pakenemaan Saksasta. Hitleriin vuonna 1944 kohdistetun epäonnistuneen murhayrityksen jälkeen Oster pidätettiin ja lähetettiin Flossenbürgin keskitysleirille, jossa hänet teloitettiin pastori Dietrich Bonhoefferin ja entisen Abwehrin johtajan Wilhelm Canariksen kanssa.
Haugesundin lentoasema

Haugesundin lentoasema () on Norjan Rogalandin läänissä, Karmøyn kunnassa Haugesundin lähellä sijaitseva lentoasema. Se avattiin vuonna 1975, ja ensimmäinen matkustaja oli kuningas Olavi V, joka avajaisissa matkusti lentoasemalta Haugesundin urheilukentälle helikopterin kyydissä. Vuonna 2019 lentoaseman ylläpito siirtyi 20 vuoden ajaksi Avinorilta yksityiselle Lufthavndrift AS -yhtiölle osana Solbergin hallituksen aloittamaa kokeilua.
Henkilökohtainen suoja-ase

Henkilökohtainen suoja-ase tai henkilökohtainen itsepuolustusase () on kerta- ja sarjatulta ampuva konepistoolimainen tuliase. Tämän tyyppinen ase ampuu kivääripatruunan mallista pienikaliiperista ja nopeaa ammusta, jonka tarkoitus on lävistää luotisuojausta hyvin. 
Asetyyppi on perinteisen konepistoolin ja isompikaliiperisen karbiinin välimuoto. Aseita käyttävät esimerkiksi varsinaisten taisteluiden ulkopuoliset tukijoukot, jotka eivät tarvitse kiväärin tehoista asetta, tai erikoisjoukot, jotka tarvitsevat sopivan kompaktin aseen ahtaita sisätiloja varten.
Historia.
Kautta tuliaseiden historian on ollut erilaisia pienennettyjä aseita helpompaa käsiteltävyyttä tai erikoistehtäviä varten, mutta varsinainen nykyaikaisen "Personal defense weaponin" konsepti syntyi Naton hankkeessa korvata 9×19 mm Parabellum -kaliiperiset konepistoolit 1980-luvun lopulla. Hakusessa oli pienikokoinen konepistoolia tehokkaampi, mutta kivääriä heikkotehoisempi ase, joka lävistäisi hyvin kehittynyttä luotisuojausta.
Tunnettuja esimerkkejä kilpailun tuotoksista ovat FN P90 ja HK MP7. Vuonna 1991 esiteltiin monella tapaa futuristinen FN P90, joka ampuu valmistajan omaa FN 5,7×28 mm -patruunaa. Vuonna 2001 esiteltiin kilpailija, Heckler &amp; Koch MP7, joka ampuu niinikään valmistajan omaa HK 4,6×30 mm -patruunaa. Sen jälkeen on suunniteltu lukuisia Personal defense weapon -tyyppisiä aseita ympäri maailman. Naton hankkeesta huolimatta suoja-aseista ei tullut länsimaisissa asevoimissa täysin konepistoolin korvaajia, mutta erikoisjoukoissa ne ovat suosittuja.
Kolbein Falkeid

Kolbein Falkeid (19. joulukuuta 1933 Haugesund – 27. kesäkuuta 2021) oli norjalainen runoilija. Hänet tunnetaan muun muassa Vamp-yhtyeelle kirjoittamastaan "Tir n'a Noir" -viisusta sekä runokokoelmasta "En annen sol" (1989), jossa hän kuvailee tyttärensä menettämisen aiheuttamaa surua. Falkeid sai urallaan useita palkintoja, muun muassa Doblougin vuonna 1993 ja kunnia-Bragen vuonna 2011. Hänet nimitettiin Pyhän Olavin ritarikuntaan 2010.
Din-i Ilahi

Din-i Ilahi (, suom. "Jumalan uskonto") oli 1500-luvun lopulla Suurmogulien valtakunnassa kehittynyt eklektinen uskonnollinen liike. Uskonnon kehitti mogulihallitsija Akbar. Uskonto oli valtaeliitin sisäinen liike, jonka tehtävä oli myös toimia Akbarin omana henkilökulttina. Koska vain Akbarin lähimmät tukijat kutsuttiin uskontoon, oli sen seuraajamäärä vain 19 henkeä. Uskontoa on pidetty paitsi valtapoliittisena henkilökulttina ja islamin harhaoppina, myös uskontojen välisiä siltoja rakentavana, sovittelevana hankkeena.
Uskomukset ja käytännöt.
Luonteeltaan Din-i Ilahi oli ennen kaikkea ankara eettinen oppijärjestelmä, joka yhdisteli opinkappaleita useista eri maailmanuskonnoista. Uskonto tuomitsi synteinä esimerkiksi himokkuuden ja nautinnonhalun, panettelun ja ylpeyden. Hyveinä pidettiin harkitsevaisuutta, nautinnoista pidättäytymistä ja ystävällisyyttä.
Din-i Ilahi omaksui käytäntöihinsä useita vaikutteita eri maailmanuskonnoista. Islamin suufilaisuutta mukaillen uskonto näki tavoiteltavana halun suuntaamista Jumalaan, minkä oletettiin lopulta myös puhdistavan sielun. Aikakautensa kristinuskoa mukaillen uskonto taas kannusti sille vihkiytyneitä selibaattiin. Kielto eläinten tappamiseen ja syömiseen puolestaan lienee omaksuttu jainalaisuudesta. 
Uskonnolla ei ollut papistoa. Sen rituaalit oli omaksuttu pitkälti zarathustralaisuudesta, jolle ominainen auringon palvonta oli keskeisessä osassa uskonnon harjoittamista. Hindulaisuudesta taas omaksuttiin ja mukailtiin uskontoon tapa resitoida auringon 1 000 sanksriitin kielistä nimeä osana palvontamenoja.
Uskonnon keskushahmona oli hallitsija Akbar. Uskonnon jäseniksi otettiin vain Akbarin itsensä valitsemia mogulivaltakunnan korkeimpaan eliittiin kuuluvia henkilöitä. Akbar itse näki uskontonsa islamin oikeaoppisena uudelleenmuotoiluna. Hän myös väitti syntyneensä alun perin 1 000 vuotta ennen profeetta Muhammedia. Akbar esiintyikin uskonnossaan joko profeettana tai jopa jumalallisena hahmona.
Suhde muihin uskontoihin ja jälkivaikutus.
Akbarin aikana uskonto nähtiin islamista kehittyneenä innovaationa tai harhaoppina. Liikettä arvosteltiin jo sen aikana ja Akbaria paheksuttiin pyrkimyksestä luoda uusi uskonto. Oppijärjestelmä oli niin vahvasti sidottu Akbarin henkilöön, että se käytännössä lakkasi olemasta Akbarin valtakauden päätyttyä. Uskonnon merkittävin jälkivaikutus lienee ollut se, että se osaltaan aiheutti Intian alueen muslimien piirissä islamin oikeaoppisuutta korostaneen vastareaktion.
Toisaalta Din-i Ilahi on nähty myös uskontojen välisiä siltoja rakentavana hankkeena. Akbarin valtakaudella mogulivaltakunta on ollut uskonnollisesti heterogeeninen ja eripurainenkin valtio. Vaikka Akbarin henkilökohtainen uskonnollinen tausta oli islamissa, hän valtakaudellaan myös suvaitsi muita uskontoja ja pyrki vähentämään niiden välisiä jännitteitä. Yhdistelemällä eri uskontoja Akbarin voidaan ajatella tunnustaneen sen, että kaikki alueen uskonnot ovat tasavertaisia tapoja lähestyä hengellisiä kysymyksiä.
Royal Brunei Airlines

Royal Brunei Airlines on Brunein kansallinen lentoyhtiö, joka perustettiin 14. toukokuuta 1975. Royal Brunei Airlinesin päätukikohta on Brunein kansainvälinen lentoasema. Kun lentoyhtiö perustettiin vuonna 1975, laivasto koostui kahdesta lentokoneesta, jotka lensivät Hongkongiin, Kota Kinabaluun, Kuchingiin ja Singaporeen. 
Nykyään yhtiö lentää 32 eri kohteeseen Kaakkois-Aasiassa, Lähi-idässä, Euroopassa ja Oseaniassa. Yhtiö on kokonaan valtion omistuksessa.
Savannimehiläissyöjä

Savannimehiläissyöjä ("Merops variegatus") on mehiläissyöjien heimoon kuuluva säihkylintulaji.
Tuntomerkit.
Savannimehiläissyöjällä on mehiläissyöjille tavanomaisia fyysisiä ominaisuuksia. Sillä on suhteellisen suuri pää, lyhyt kaula, kirkas höyhenpeite, pitkä ja terävä nokka ja musta silmäraita. Savannimehiläissyöjä painaa 20–26 g ja on 18–21 cm pitkä. Savannimehiläissyöjiä löytyy kosteilta, avoimilta elinympäristöiltä, kuten savannilta, viljelyalueilta ja metsänreunoilta. Äänet ovat lyhyitä. Hyvin samankaltainen kuin Pikkumehiläissyöjä, mutta erottuu hieman suuremman koon ja keltaisen kurkun ylä- ja takapuolen vaalean laikun perusteella. 
Levinneisyys.
Savannimehiläissyöjiä elää Etelä-Afrikassa ja Keski-Afrikassa.
Tarhamarjukka

Tarhamarjukka ("Euphonia trinitatis") on peippojen (Fringillidae) heimoon kuuluva lintulaji. Hugh Edwin Strickland kuvasi sen tieteelle vuonna 1851.
Tuntomerkit.
Tarhamarjukka on paksu ja pieni lintu lyhyellä nokalla ja pyrstöllä. Koiraan selkäpuoli ja kurkku ovat sinimustat, kun taas vatsa ja otsa ovat kirkkaan keltaiset. Naaraan selkäpuoli on oliivinvihreä ja vatsa keltainen harmahtavanvalkoisella rinnalla. Tarhamarjukka on yleinen kuivissa ja kosteissa metsissä. Se on 9,7–11 cm pitkä ja painaa 8,8–14 grammaa. 
Levinneisyys.
Tarhamarjukoita elää Etelä-Amerikan pohjoisosissa.
Nuolitimali

Nuolitimali ("Turdoides jardineii") on pyrstötimalien (Leiotrichidae) heimoon kuuluva lintulaji. Andrew Smith kuvasi sen tieteelle vuonna 1836.
Tuntomerkit.
Nuolitimali on pääasiassa ruskea lintu, jolla on silmiinpistävät kelta-oranssit silmät. Päässä ja rinnassa on lukuisia, pieniä tunnusomaisia valkoisia viivoja. Ryhmät asuttavat metsiä ja savanneja ja etsivät maasta tai matalista pensaista ja puista hyönteisiä, hämähäkkejä ja pieniä selkärankaisia. Se on 22–25 cm pitkä ja painaa 56–85 grammaa. 
Levinneisyys.
Nuolitimalia tavataan Angolasta, Botswanasta, Burundista, Etelä-Afrikasta, Gabonista, Keniasta, Kongon demokraattisesta tasavallasta, Kongon tasavallasta, Malawista, Mosambikista, Namibiasta, Ruandasta, Sambiasta, Swazimaasta, Tansaniasta, Ugandasta ja Zimbabwesta.
Károli Gáspárin reformoitu yliopisto

Károli Gáspárin reformoitu yliopisto (, lyh. KRE) on unkarilainen julkinen yliopisto. Yliopisto on perustettu vuonna 1993 ja se sijaitsee Budapestissa. Yliopistolla on kampus myös Nagykõrösissä. Yliopisto on taustaltaan kristillinen, ja se toimii reformoidun kirkon työyhteydessä.
John Wesleyn teologinen korkeakoulu

John Wesleyn teologinen korkeakoulu (, lyh. WJLF) on unkarilainen yksityinen korkeakoulu. Korkeakoulu on perustettu vuonna 1987 ja se sijaitsee Budapestissa. Korkeakoulu on taustaltaan kristillinen.
Eden kristillinen ammattikorkeakoulu

Eden kristillinen ammattikorkeakoulu (, lyh. CHE) on alankomaalainen yksityinen korkeakoulu. Korkeakoulu on perustettu vuonna 1994, ja se sijaitsee Eden kaupungissa. Korkeakoulu on taustaltaan kristillinen ja protestanttinen.
Oradean Emanuel-yliopisto

Oradean Emanuel-yliopisto (, lyh. UEO) on romanialainen yksityinen yliopisto. Yliopisto on perustettu vuonna 1990 ja se sijaitsee Oradean kaupungissa. Yliopisto on taustaltaan baptistinen.
Latvian radio

Latvian radio (, lyh. LR) on Latvian kansallinen yleisradioyhtiö. Yhtiö perustettiin 1. marraskuuta 1925. Latvian radion kotipaikka on Riika. Latvian radio toimii yhteistyössä Latvijas Televīzijan (Latvian television) kanssa.
Valtakunnalliset radiokanavat:
Blentarp

Blentarp on taajama Sjöbon kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 1 535 asukasta.
Vollsjö

Vollsjö on taajama Sjöbon kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 945 asukasta.
Lövestad

Lövestad on taajama Sjöbon kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 709 asukasta.
Karups sommarby

Karups sommarby on taajama Sjöbon kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 393 asukasta.
Bjärsjölagård

Bjärsjölagård on taajama Sjöbon kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 359 asukasta.
Sövde

Sövde on taajama Sjöbon kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 347 asukasta.
Äsperöd

Äsperöd on taajama Sjöbon kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 229 asukasta.
Humlamaden och Hemmestorps björke, boke och fure

Humlamaden och Hemmestorps björke, boke och fure on taajama Sjöbon kunnassa Skånen läänissä samannimisessä historiallisessa maakunnassa Ruotsissa. Taajamassa oli vuoden 2023 lopussa 412 asukasta.
Såningskvinnan

Såningskvinnan (suom. ’kylväjänainen’) on suihkulähteen ylle sijoitettu patsas Brunnsparkenissa Göteborgin keskustassa. Sen veisti Per Hasselberg ja se paljastettin 21. heinäkuuta 1883, Johannan nimipäivänä, mistä tulee myös patsaan kansankielinen nimitys "Johanna i Brunnsparken".
Mentofuraani

Mentofuraani (C10H14O) on furaanijohdannaisiin kuuluva heterosyklinen orgaaninen yhdiste. Yhdistettä voidaan käyttää ainesosana hajusteissa ja aromiaineissa. Luonnossa mentofuraania esiintyy useissa mintuissa.
Ominaisuudet, valmistus ja käyttö.
Huoneenlämpötilassa mentofuraani on väritöntä nestettä, jolla on mintunkaltainen tuoksu. Yhdiste liukenee hieman veteen ja paremmin etanoliin. Mentofuraani on kiraalinen yhdiste ja luonnossa esiintyvä enantiomeeri on (+)-mentofuraani, jonka kiertokyky on +94,6 °. Mentofuraani on myrkyllistä maksalle, koska ihmisen elimistössä Sytokromi P450-ryhmän entyymit hapettavat sen reaktiivisiksi yhdisteiksi.
Mentofuraania voidaan eristää mintuista. Synteettisesti sitä valmistetaan lähtien pulegonista. Ensimmäisessä vaiheessa pulegoni reagoi rikkitrioksidin kanssa sultoniksi. Kun tätä sultonia kuumennetaan eliminoituu siitä rikkidioksidia ja muodostuu mentofuraania.
Mentofuraania voidaan käyttää synteettisen piparminttuöljyn valmistamiseen.
Visma Payments

Visma Payments (aiemmin Paybyway) on Visma Pay -verkkomaksupalvelua tuottava suomalainen yritys ja osa kansainvälistä Visma-konsernia.
Visma Paymentsillä on Finanssivalvonnan myöntämä maksulaitoksen toimilupa Suomessa. 
Historia.
Paybyway 2012–2021.
Paybyway Oy perustettiin vuonna 2012 Lappeenrannassa. Seuraavana vuonna se esitteli verkkomaksupalvelunsa, jonka nimi oli Maksukaista.
Vuonna 2015 Ruotsissa perustettu Bambora AB osti Paybyway Oy:n. Samalla Maksukaista-nimi muutettiin Bambora Payformiksi. Myös yhtiön nimi oli Bambora Payform, Suomessa Paybyway Oy.
Vuonna 2017 Visma aloitti yhteistyön Paybyway Oy:n kanssa. Verkkomaksutoiminnallisuus lisättiin osaksi Visma Amplion DigitalBooker-ajanvarausjärjestelmää. Keväällä Bambora osti kolme kansainvälisesti toimivaa verkkomaksuyhtiötä, jotka alkoivat käyttää nimeä Bambora fuusion jälkeen. Yhtiöistä vanhin oli vuonna 2000 perustettu yhdysvaltalainen Beanstream. Yhteensä konsernilla oli 700 työntekijää seitsemässä maassa. Heinäkuussa ranskalainen Ingenico osti Bamboran.
Vuonna 2020 ranskalainen Wordline osti Ingenico-konsernin. Bambora-nimeä Suomessa käyttäneen yhtiön nimi vaihdettiin Wordline Suomeksi seuraavana vuonna.
Worldline-kaupan yhteydessä Bambora AB myi vuonna 2020 Visma Passelille Lappeenrannassa sijainneen Paybyway Oy:n ja sen PayForm-tuotteen. Payformin kilpailijoita olivat muun muassa Paytrail ja Checkout. PayFormin avulla verkkokaupan asiakkaat saattoivat valita maksutavakseen korttimaksamisen, verkkopankin, digitaalisen lompakon (MobilePay, Masterpass ja Pivo), laskun tai osamaksun. Kaupan mukana Vismalle siirtyi neljä työntekijää. Bambora Payformin tuotenimi vaihdettiin Visma Payksi.
Visma Payments Oy 2021–.
Vuonna 2021 yrityksen nimi muutettiin Paybyway Oy:sta Visma Payments Oy:ksi. Tuotenimeä Visma Pay ei muutettu.
Organisaatio.
Visma Paymentsin toimistot sijaitsevat Lappeenrannassa ja Porissa.
Tuote.
Visma Pay on verkkomaksupalvelu, jonka avulla sitä hyödyntävien verkkokauppojen asiakkaat voivat valita itselleen sopivan maksutavan. Vaihtoehtoina on korttimaksaminen (Visa, Visa Electron ja Mastercard), verkkopankki (Nordea, OP, Danske Bank, Säästöpankki, Oma Säästöpankki, S-Pankki, POP Pankki, Aktia ja Ålandsbanken), mobiilimaksut (MobilePay, Siirto, Apple Pay ja Google Pay), Klarna, lasku ja osamaksu. 
Visma Paylle on myönnetty PCI DSS -tietoturvastandardi.
HSB (asunto-osuuskunta)

HSB (lyhenne sanoista "Hyresgästernas sparkasse- och byggnadsförening") on ruotsalainen asunto-osuuskunta. Se rakennuttaa, omistaa ja ylläpitää asumisoikeusasuntoja tarjoten niitä jäsenilleen omakustannehintaan. Ensimmäinen HSB-yhdistys perustettiin vuonna 1923 Tukholmassa. Valtakunnallinen keskusjärjestö perustettiin seuraavana vuonna. Sven Wallanderin johdolla HSB kasvoi nopeasti 1920- ja 1930-luvuilla, ja sen tuottamat asunnot olivat moderneja omine kylpyhuoneineen, roskakuiluineen ja yhteisine pesutupineen. Aikoinaan HSB myös omisti rakennusyhtiöitä, mutta niistä luovuttiin 1980-luvulla.
HSB:llä on noin 680 000 jäsentä. Se hallinnoi noin 27 000 vuokra-asuntoa ja 347 000 asumisoikeusasuntoa. Lisäksi HSB:n kautta on mahdollista harjoittaa asuntosäästämistä.